Maleisië-doodstraf: Man gee glo vir hom tas met dwelmsDeon Cornelius. Foto: Facebook Cornelius (29) is skuldig bevind aan dwelmhandel nadat hy op 4 Oktober 2013 met amper 2 kg se metamfetamien (ook bekend as tik) by die Penang Internasionale-lughawe betrap is. Volgens The Malay Mail Online het Cornelius aangevoer dat ene Tony vir hom die rekenaarsak gegee het en dat hy onbewus was van die inhoud. The Star Online berig dat Cornelius en Tony mekaar slegs vir ŉ paar maande geken en mekaar slegs vier keer by Tony se huis ontmoet het. Volgens beide berigte het regter Datuk Nordin Hassan bevind dat Cornelius nie daarin kon slaag om die staat se saak in redelike twyfel te trek nie. Hassan het glo gesê dit was nie logies vir Cornelius om vir Tony te vertrou nie en dat Cornelius agterdogtig moes raak toe Tony die skootrekenaarsak in sy bagasie gesit het. Nelson Kgwete, woordvoerder van die departement van internasionale betrekkinge en samewerking, het gesê die Suid-Afrikaanse hoë kommissariaat in Kuala Lumpur bied sedert Cornelius se inhegtenisname konsulêre ondersteuning aan hom en sy familie in Suid-Afrika. “Wanneer ŉ persoon die doodstraf opgelê word deur die hooggeregshof in Maleisië, word die saak outomaties na die appèlhof verwys,” het Kgwete verduidelik. “Die appèlhof oorweeg die saak en besluit of die hooggeregshof korrek was waarna die persoon weer voor die regters verskyn. Die proses neem tussen ses en 12 maande voor die appèlhof ŉ besluit neem.” Volgens Kgwete kan die Suid-Afrikaanse regering nie betrokke raak by die saak terwyl dit voor die appèlhof is nie. “Dit is slegs wanneer die appèlhof ook die doodsvonnis onderskryf dat die Suid-Afrikaanse regering die Maleisiese regering sal nader met ‘n versoek vir genade,” het hy gesê. Cornelius is gevonnis ingevolge artikel 39B (1) (a) van die Wet op Gevaarlike Dwelms van 1952 waarvolgens dit verpligtend is dat ŉ persoon wat skuldig bevind word, die doodstraf opgelê word. Klik hier vir ‘n vorige berig oor die saak.